b'\n_START_ARTICLE_\nKummeli Alivuokralainen\n_START_SECTION_\nTuotanto\n_START_PARAGRAPH_\nKummeli Alivuokralainen -elokuva sai alkunsa edellisen Kummeli-elokuvan, Kummelin Jackpotin hyv\xc3\xa4n menestyksen takia. Seuraavan elokuvan aiheeksi Kummelit p\xc3\xa4\xc3\xa4ttiv\xc3\xa4t valita Tampereen Teatteriin tehdyn farssin Alivuokralaisen hurmaavan tarinan ja suosion innoittamina. He olivat saaneet ehdotuksia elokuvan aiheesta my\xc3\xb6s eri tahoilta.\n_START_SECTION_\nK\xc3\xa4sikirjoitusvaihe ja rahoitus\n_START_PARAGRAPH_\nKun aihe elokuvalle oli keksitty, alkoivat Heikki Vihinen ja Timo Kahilainen k\xc3\xa4sikirjoittaa sit\xc3\xa4. Vaikka elokuvassa on sama idea ja samoja n\xc3\xa4yttelij\xc3\xb6it\xc3\xa4 kuin n\xc3\xa4ytelm\xc3\xa4ss\xc3\xa4kin, piti elokuva kirjoittaa ulos teatterimilj\xc3\xb6\xc3\xb6st\xc3\xa4. Siihen kuului muun muassa pitkien repliikkien v\xc3\xa4hent\xc3\xa4minen ja uusien roolien sek\xc3\xa4 tapahtumapaikkojen lis\xc3\xa4\xc3\xa4minen. Teatteriversiossa ollaan vain Pauli Bergstr\xc3\xb6min ja Lauri Mustosen asunnolla, mutta elokuvassa ollaan my\xc3\xb6s Laurin ja Paulin ty\xc3\xb6paikoilla, John Molotovin kumitelakomppaniassa, Robbanin Sis\xc3\xa4tilapoikien liikkeess\xc3\xa4, Bengt "Pena" Palmbergin kartanossa, Helsingin kaduilla ja toreilla, Ruotsin puolella ja Tansaniassa. Heikki Vihinen ja Timo Kahilainen hakivat k\xc3\xa4sikirjoitustukea Suomen elokuvas\xc3\xa4\xc3\xa4ti\xc3\xb6lt\xc3\xa4 toukokuussa 2006 ja helmikuussa 2007 ja saivat t\xc3\xa4yden tuen k\xc3\xa4sikirjoitukselle. Kun lopullinen k\xc3\xa4sikirjoitus valmistui, Kummelit tarjosivat elokuvan Solar Filmsille. Markus Selin innostui elokuvan tuottamisesta, ja tuotanto k\xc3\xa4ynnistyi. Solar Films sai elokuvalle Suomen elokuvas\xc3\xa4\xc3\xa4ti\xc3\xb6lt\xc3\xa4 kehitt\xc3\xa4mistukea maaliskuussa 2007 ja tuotantotukea helmikuussa 2008. Elokuvan kokonaisbudjetti on 1\xc2\xa0300\xc2\xa0000 euroa.\n_START_SECTION_\nKuvaukset\n_START_PARAGRAPH_\nElokuvan kuvaukset aloitettiin 23. hein\xc3\xa4kuuta 2007 studiokuvauksilla Helsingiss\xc3\xa4. Silloin kuvattiin muun muassa kaikki Paulin ja Laurin Bulevardin asuntokohtaukset. Kuvaukset eteniv\xc3\xa4t ulkokohtauksiin, ja niit\xc3\xa4 tehtiin muun muassa Inkoossa Deger\xc3\xb6n ja Kopparn\xc3\xa4sin kyliss\xc3\xa4, Tampereella Pispalassa sek\xc3\xa4 Espoossa. Kes\xc3\xa4kuvaukset kestiv\xc3\xa4t elokuuhun asti. _NEWLINE_ Elokuvan kuvaukset jatkuivat talvikuvauksilla helmikuussa 2008, jolloin kuvattiin alku- ja loppukohtaukset. Kuvaukset suoritettiin It\xc3\xa4-Afrikassa, Tansanian savanneilla, ja ne sijoittuvat Kilimanjarolle. Kuvausmatkalla olivat mukana Heikki Silvennoinen, Timo Kahilainen ja Heikki Vihinen sek\xc3\xa4 viiden hengen kuvausryhm\xc3\xa4. Kuvaukset Tansaniassa kestiv\xc3\xa4n yhden viikon. Matkalla kuvattiin my\xc3\xb6s niin sanottu making of -dokumentti eli mainosfilmin, jossa taustoitetaan elokuvan tekemist\xc3\xa4.\n_START_SECTION_\nMenestyminen\n_START_PARAGRAPH_\nKummeli Alivuokralainen teki vuoden parhaan kotimaisen avaustuloksen ker\xc3\xa4\xc3\xa4m\xc3\xa4ll\xc3\xa4 ensimm\xc3\xa4isen\xc3\xa4 viikonloppuna 35\xc2\xa0898 katsojaa. Luku on kotimaisen elokuvan kaikkien aikojen  kymmeneksi paras. Se on samalla kotimainen syyskuun viikonloppuenn\xc3\xa4tys. Elokuva oli nelj\xc3\xa4 viikkoa per\xc3\xa4kk\xc3\xa4in Suomen katsotuin elokuva. Elokuva sai 178\xc2\xa0770 katsojaa ja oli vuoden kolmanneksi katsotuin kotimainen elokuva, j\xc3\xa4\xc3\xa4den vain Risto R\xc3\xa4pp\xc3\xa4\xc3\xa4j\xc3\xa4 ja Niko \xe2\x80\x93 Lent\xc3\xa4j\xc3\xa4n poika elokuvien j\xc3\xa4lkeen. Elokuvaa on esitetty useasti my\xc3\xb6s ensi-illan j\xc3\xa4lkeen elokuvateattereissa, jonka j\xc3\xa4lkeen kokonaiskatsojaluvuksi tuli kaiken kaikkiaan 191\xc2\xa0996 katsojaa. Lipputuloissa elokuva oli menestynein kotimainen. Solar Filmsin tiedotusp\xc3\xa4\xc3\xa4llik\xc3\xb6n Rampe Toivosen mukaan Kummeli Alivuokralaisen katsojatavoite oli 150\xc2\xa0000 katsojaa.'